九懷 秦遊
作者：高似孫
朝代：宋

paragraphs: 江上兮青山，水既去兮復還。
引微風兮無瀾，擢桂槳兮閑閑。
望美人兮來下，靈翩翩兮從女。
劈中流兮揚舲，雁邕邕兮遵渚。
玉衣兮畫裳，御清氣兮前青鳳。
穆川后兮靜波，湘君遺兮蘭芳。
行貞兮昭昭，璫明兮玉娟。
天門兮爲開，萬夫哀兮惟女賢。
翠帷下兮沉沉，花飲露兮陰陰。
素鱗寒兮不動，寄風瑟兮瑶音。
涉江兮采蘋，剪綃兮蠲塵。
奉瑶華兮結辭，靈不見兮愁人。
愁人兮柰何，目眇眇兮微波。
路杳靄兮脩長，其柰何兮夕歌。